
Forord

Gjort – Lært – Lurt viser på mange måter vår egen vei som forskere og pedagoger fram til denne boken: Vi har deltatt i, og selv ledet, en rekke forskningsprosjekter der målet har vært å styrke de grunnleggende vilkårene for elevenes læring i skolen. Her har vi sett at lærerens og skolelederens egen læringskompetanse er en av de aller viktigste enhetene i skolens samlede ressursbilde. Uten at lærerne kan lære å lære er grunnlaget for elevenes læring sterkt svekket. Vi ønsker derfor å formidle noe av vår «læring om læring» videre til leserne av denne boken.

Boken er skrevet for å hjelpe skolens aktører med å forbedre sin skole samt å styrke elevenes mulighet til å vokse til kunnskapsglade og trygge medborgere. I boken ønsker vi å bidra med noen nye pedagogiske verktøy i form av metoder, modeller og metaforer.

Intensjonen er å hjelpe lærerstudenter, lærere og skoleledere til å utføre sitt arbeid både erfaringsbasert og på vitenskapelig grunn uten at de skal settes fast i eller kveles i den akademiske tradisjonens vitenskapelige krav. Vår ambisjon er også å bidra med nye pedagogiske verktøy i skolens læringsarbeid slik at det skapes nytt rom for den enkelte elevens vekst og utvikling som kunnskapssøkende, kreativ og nysgjerrig samfunnsborger.

Vi tror på skolens mulighet til å få en litt annen profil på sitt utviklingsarbeid enn det som deler av mediedebatten handler om i dag. Og vi tror skolen kan gjøre sitt samfunnsmessige utviklingsoppdrag på en enda bedre måte med nye læringsverktøy i sin bagasje. For å få dette til trengs et enda mer konstruktivt møte mellom vitenskapen og skolens kunnskapsbase og tradisjon. Boken presenterer og diskuterer derfor en rekke nye pedagogiske verktøy, som vi tror kan legge til rette for gode møter mellom teori og praksis.

Vi har lært at praktikere og forskere på skolefeltet lever i forskjellige verdener, og at disse to samfunnsskapte virkelighetene ikke nødvendigvis har nærmet seg hverandre, selv om det er gode tendenser til konstruktiv kontakt mellom partene. Noen av de beste kontaktflatene finner vi mellom aksjonsforskere og lærere som ønsker å være mer forskende i egen praksis, der målet er å øke elevenes læringslyst og faktiske læring. Begrepet «forskende partnerskap» ser ut til å få stadig bedre feste på skolens grunn. Vår intensjon for skrivingen er å yte et konkret faglig-metodisk bidrag til lærerstudenter, lærere og skoleledere som ønsker å lære mer av egen erfaring, og vi vet fra egen forskning at denne gruppen er stadig økende.

Utvikling av metoder, modeller og metaforer for forskende skoleaktører har i flere år opptatt oss, og vi har hatt blikket festet på noen av de grunnleggende vilkårene for at lærere og andre i skolen skal bli flinkere til å lære til seg, og ikke bare fra seg.

Tiden er etter vår oppfatning overmoden for å holde stø kurs mot lærernes egen læring: Når vi kan konstatere at det i statlige utredninger, og også i noen av de store skolefagenes målformuleringer, blir understreket at elevene må få sjanse til å bli mer forskende i sitt eget læringsarbeid, er det etter vår mening ingen vei tilbake, da må også lærere og skoledere kunne kjenne på egen kropp hva dette innebærer, og på den måten bli gode modeller for sine elever.

En viktig forutsetning for at vi skal lykkes i dette store, nye læringsprosjektet er at lærerstudentene møter praksislærere, fagdidaktikere og fagpedagoger som selv har erfaring fra å lære gjennom egen erfaring. Derfor er målgruppene for denne boken både studenter, lærere og ledere. Vi innleder også denne boken med en case der vi antyder de mange positive synergieffektene av at disse gruppene kan samarbeide konkret over rollegrensene.

Stor takk til direktør Leif Lahti og de andre lederne ved Utdanning Nord, samt til gruppen av svenske, finske og norske pilotlærere ved denne unike nordiske yrkesfaglærerinstitusjonen som har påtatt seg den vanskelige og spennende oppgaven å gå helt i front på feltet aksjonslæring, for, om mulig, å kunne inspirere enda flere av sine elever og studenter til å fullføre sin utdanning med gode resultater. Ekstra takk for at vi har fått lov til å bruke noen av GLL-dagbøkene fra denne pilotgruppen som eksempler i denne boken.

En stor takk rettes også til leder i Folkehøgskolerådet, Odd Arild Netland, samt til rektorer og lærere i den norske folkehøgskolen, for særdeles viktige oppmuntringer til å utvikle denne typen nye metodiske verktøy. Ekstra takk for all inspirasjon og oppmuntring rettes til arbeidsgruppen i prosjektet «Aksjonsforskning og bærekraft – folkehøgskolen for framtiden». En spesiell takk rettes til Marie Wiland og Sindre Vinje ved Folkehøgskolen for givende samarbeid gjennom flere år og for kloke og nyttige synspunkter og argumenter for en slik bok.

Takk rettes også til Svein-Erik Andreassen, Ulrika Bergmark, Yngve Antonsen, Odd Arne Thunberg, Staffan Åkerlund, Bjørn Eriksson, Eric Mattson, Tony Lindfors og Sara Lagerskog for gode samtaler om læring og undervisning, samt takk til rektorer og skoleutviklere, som vi gjennom mange år har diskutert skole, undervisning og læring med.

Rita Tiller, Katarina Gedda og Malin Larsson-Lindbäck har lest store deler av manus og gitt innsiktsfulle råd underveis samt kritiske og nyttige kommentarer til språk og formuleringer. Hjertelig takk til dere!

Til slutt vil vi takke hverandre for godt samarbeid over landegrensen gjennom flere år, for gjensidig støtte, oppmuntring og konstruktiv kritikk i skriveprosessen.

Tromsø og Luleå, juni 2017

Tom Tiller Oskar Gedda

